ایرانین خاریجی ایشلر ناظیری حسین امیرعبداللهیان امریکا-نین آتوم سازیشی‌نین جانلاندیریلماسی ایله باغلی تقدیم ائتدیگی تکلیف‌لری آراش‌دیرماقدا داوام ائتدیک‌لرینی بیلدیریب.
"بیزه تأمینات‌لارلا باغلی داها گوجلو متن لازیم‌دیر. اگر امریکا رئالیست داورانارسا و مؤوجود متنی گوجلندیررسه، راضی‌لیق اوزاقدا دئییل"، -دئیه ناظیر قئید ائدیب.
حسین امیرعبداللهیان پایتاخت مسکوادا روسیانین خاریجی ایشلر ناظیری سرگئی لاوروولا گؤروشوب.
ایکی ناظیر گؤروش‌دن سونرا بیرگه مطبوعات کنفرانسی کئچیریب.
ایرانلا آتوم موذاکیره‌لری‌نین کووردیناتورو اولان آوروپا بیرلیگی‌نین تقدیم ائتدیگی و آتوم دانیشیق‌لاریندا یئکون یول خریطه‌سی کیمی قبول ائدیلن سازیش لاییحه‌سینه آوقوستون 24-ده امریکا-دان آلدیق‌لاری جاوابا ایشاره ائدن حسین امیرعبداللهیان دئییب کی، امریکانین تحریم لرین لغوی ایله باغلی گؤندردیگی سونونجو متنی آلدیق. همکارلاریم امریکا طرفی‌نین تکلیف‌لرینی دقتله آراشدیریر. اگر بو، مؤوجود متنی گوجلندیررسه، راضیلاشما اوزاقدا دئییل.
ناظیر عبداللهیان بیلدیریب کی، ایران امریکانین جاوابی ایله باغلی آراشدیرما‌لارینی تاماملادیقدان سونرا دانیشیق‌لارین کووردیناتورو اولان آوروپا بیرلیگینه اؤز فیکیرلرینی گؤندره‌جک.
"ویانا-دا آیلارلا دانیشیق‌لار اولدو. مقصدیمیز یاخشی، گوجلو و ثابت راضیلاشما الده ائتمک‌دیر. بیز امریکا طرفی‌نین رئالیزمی ایله راضیلیغا گله جگیمیزه اومید ائدیریک"، دئیه ایرانین خاریجی ایشلر ناظیری قئید ائدیب.
